用前韻寄鄧帥杜君章學士
作者：鄒浩
朝代：宋

paragraphs: 策府名卿厭鳴玉，朅來南陽朱兩轂。
胸中雲夢吞八九，終然不貯閑榮辱。
坐令政事邈前人，容易端如探筐簏。
去年持刃今扶犁，所至熙熙豐穀禄。
華堂夢斷燕絲簧，笑謂鄒枚不如肉。
公雖飲少客自醉，但見銀缾倒輕渌。
明明天子正搜賢，真賢繼踵還符竹。
勳勞矧已疏屏風，八命難淹一州牧。
願公快向百花洲，更集賓僚勤把菊。